नई दिल्ली : भारत ने परियोजना की उच्च लागत की वजह से पांचवीं पीढ़ी के लड़ाकू विमान (एफजीएफए) के संयुक्त विकास के साथ आगे बढ़ने के लिए रूस के सामने अपनी अनिच्छा जाहिर की है। आधिकारिक सूत्रों ने यह जानकारी दी। हालांकि सूत्रों ने बताया कि दोनों देशों के बीच इस बहुत ही महत्वाकांक्षी परियोजना पर बातचीत अभी तक स्थगित नहीं हुई है क्योंकि भारत दोनों देशों के बीच उचित लागत को साझा करने का कोई फॉर्मूला निकालने पर लड़ाकू विमान के सह-विकास पर फिर से विचार करने के लिए तैयार है।